G7 sammiti Bryusselda Rossiya ishtirokisiz o‘tkaziladi

“Katta sakkizlik” mamlakatlari yetakchilari 24-mart kuni Gaagada bo‘lib o‘tgan muzokaralar chog‘ida navbatdagi sammitni Bryusselda o‘tkazishga kelishib oldilar. Unda Rossiya qatnashmaydi, deya xabar beradi Reuters axborot agentligi.

Mazkur uchrashuv joriy yilning iyunida G7 formatida (ya’ni, Rossiya ishtirokisiz) o‘tkaziladi. Agentlikka bu haqda xabar bergan fransuz diplomatining ta’kidlashicha, “G8 o‘ziga xos qadriyatlar tizimini namoyon etadi, shu bois Rossiya unda qatnasha olmaydi”. Sammitning Sochi o‘rniga Bryusselda o‘tkazilishi xabarini Yevropa Kengashi raisi Xerman van Rompey ham tasdiqladi. U Twitter’dagi mikroblogida bu to‘g‘ridagi xabarini #Ukraine xeshtegi bilan belgilagan.
Bundan tashqari, G7 mamlakatlari yetakchilari Gaagadagi muzokaralardan keyin qo‘shma bayonot e’lon qilishdi, u Yevropa Kengashi rasmiy saytiga joylangan. Unda agar Moskva Ukraina bilan munosabatlarini nazoratga olmasa, Rossiyaga nisbatan sanksiyalar yanada qattiqroq tus olishi ta’kidlangan. To ziddiyat bartaraf etilmaguncha, Rossiyani G8 safiga qo‘shmaslikka kelishib olingan.
AQSh davlat kotibi Jon Kerri bilan bo‘lgan muzokaradan keyin Rossiya tashqi ishlar vaziri Sergey Lavrovning ma’lum qilishicha, Rossiyani bu hol u qadar tashvishlantirmaydi.
Avvalroq Buyuk Britaniya bu yilgi G7 sammitini Londonda o‘tkazishni taklif qilgan edi.